સંબંધોની સુંદરતા એ છે કે અહીં સ્વાર્થનો કોઈ લેખિત કરાર નથી. એકબીજાના સ્વાર્થની સમજણ જ સંબંધનો આધાર છે. નદી અને સમુદ્ર વચ્ચે એક સંબંધ છે! પાણીનું વહેવું કહો કે પ્રેમનું વહેવું એ સંબંધને ટકાવે છે, પણ નદીને પ્રેમ (પાણી) આપવા સમુદ્ર પોતે જ પર્વતો ભણી ચાલી નીકળે તો શું થાય? ચારે બાજુ માત્ર તારાજી થાય. સમુદ્રે પાણી ભરેલાં વાદળો નિયમિત પર્વતો પર મોકલી આપવાં પડે અને નદી પર્વતોના શિખરે જ બેસી રહે તો શું થાય? પાણીના ભારથી પર્વત તૂટી જાય. નદીનું વહેવું અને સમુદ્રનું સ્થિર રહેવું વાદળો દ્વારા પ્રેમના ઠાલવવા પર જ નિર્ભર છે. પાણી અહીં બંનેનો સ્વાર્થ છે, પણ એની તૃપ્તિ કરવાના બંનેના પ્રકાર જુદા જુદા છે. નદીઓ જો એકપક્ષી જ વાદળોનું પાણી લીધા કરે અને સમુદ્રોને પાણી મળે જ નહીં અને એક દિવસ સમુદ્ર સુકાઈ જાય અને પછી નદીએ પણ સુકાવું જ પડે. પાણી આ બંનેનો કોમન મિનિમમ સ્વાર્થ છે.